מטא וורלד פיס

קריירה ב-NBA


וורלד פיס נבחר במקום ה-16 בדראפט ה-NBA ‏1999 על ידי שיקגו בולס. בעונת הרוקי שלו, 1999/2000, הוא נכלל בחמישיית הרוקיז של השנה. הוא שיחק שנתיים וחצי במדי שיקגו, במהלכן קבע ממוצעים של 12.5 נקודות, 4.2 ריבאונדים, 2.9 אסיסטים ו-2 חטיפות בממוצע למשחק.
ב-2002 הועבר וורלד פיס לקבוצת אינדיאנה פייסרס, בטרייד שבמסגרתו הועברו רון מרסר, בראד מילר וקווין אולי בתמורה לג'יילן רוז, טרוויס בסט ונורמן ריצ'רדסון. בעונת 2003/2004 הוא קבע ממוצעים של 18.3 נקודות, 5.7 ריבאונדים ו-3.7 אסיסטים למשחק. במהלך העונה הוא נכלל בנבחרת המזרח למשחק האולסטאר של ה-NBA, ובסיומה זכה בתואר שחקן ההגנה של העונה ב-NBA.
ב-19 בנובמבר 2004, 45 שניות לפני סיום המשחק בין אינדיאנה פייסרס לדטרויט פיסטונס בפאלאס של אובורן הילס, כשהתוצאה היא 82-97 לפייסרס, ביצע וורלד פיס עבירה קשה על בן וולאס, שבתגובה הכה את וורלד פיס בפניו והדף אותו על שולחן המזכירות. לאחר מכן השליך אוהד דטרויט כוס עם קרח מהיציע על וורלד פיס, בתגובה עלה וורלד פיס ליציע ותקף את האוהד, מה שגרם לאוהדים ולשחקנים נוספים להצטרף לקטטה. בעקבות האירוע, וורלד פיס הושעה על ידי הנהלת ה-NBA עד סיום העונה (73 משחקים - ההשעיה הארוכה ביותר בתולדות הליגה שלא קשורה בסמים). וורלד פיס הפסיד מההשעיה כ-7 מיליון דולר שהיה אמור לקבל על פי חוזהו בפייסרס.
בתחילת עונת 2005/2006 ביקש וורלד פיס מהנהלת אינדיאנה להעביר אותו בטרייד, והוצב ברשימת השחקנים הלא פעילים של הפייסרס. דרישתו גרמה לקרע חברתי בינו לבין שאר שחקני הקבוצה, ואף נשיא הקבוצה לארי בירד התאכזב מרצון השחקן. ב-25 בינואר 2006 עבר וורלד פיס לסקרמנטו קינגס תמורת פרדרג סטויאקוביץ'.
אף על פי שוורלד פיס עבר מאינדיאנה באמצע העונה ותדמיתו הבעייתית, הוא השתלב בסקרמנטו במהירות והפך לשחקן משמעותי בחלק ההגנתי, והתחבר למאמנו ריק אדלמן. וורלד פיס הוביל את סקרמנטו ל-14 ניצחונות רצופים, וסיים איתה במקום השמיני במערב והעפיל לפלייאוף.
הוא הושעה מהמשחק השני בסיבוב הראשון בפלייאוף כנגד סן אנטוניו ספרס, לאחר שנתן מרפק לפניו של מאנו ג'ינובילי. סקרמנטו הפסידה 2-4 בסדרה והודחה מהפלייאוף. לאחר תום העונה הוא ניסה לגרום להשארת בונזי ולס בקבוצה, ללא הצלחה.
ב-14 באוגוסט 2008, הועבר וורלד פיס בטרייד לקבוצת יוסטון רוקטס. הוא הצטרף לשני שחקנים מובילים נוספים של יוסטון, יאו מינג וטרייסי מקגריידי. בתגובה למעבר אמר יאו מינג כי הוא מקווה שוורלד פיס לא יריב יותר ולא ירדוף אחרי אוהדים ביציע. כבר בפתיחת הליגה נשרקה לחובתו העבירה הטכנית הראשונה שלו, לאחר תקרית עם שחקני דאלאס מאבריקס.
ב-22 באפריל 2012, במשחק נגד קבוצת אוקלהומה סיטי ת'אנדר, שלח וורלד פיס מכת מרפק לראשו של ג'יימס הארדן, תוך כדי שהוא חוגג הטבעה. בעקבות המכה, וורלד פיס הורחק באופן מיידי מהמשחק, ואילו הארדן לעומתו נשאר על הפרקט במשך מספר דקות, עד אשר עזב את המשחק לצורכי הערכה רפואית. מאוחר יותר נמצא כי הארדן ספג זעזוע מוח מהמכה. ב-24 באפריל 2012, חרף התנצלותו של וורלד פיס בפני מעריצי אוקלהומה, הוחלט להרחיקו מ-7 משחקים, מה שהסב לו הפסד שהוערך ב-348,000 דולר.

המחלוקת סביב וורלד פיס

על אף כשרונו ככדורסלן, וורלד פיס עורר מחלוקות רבות סביב התנהגותו הבעייתית. בעונתו הראשונה ב-NBA הוא היה מושא לביקורת, עקב הגשת מועמדות להתקבל כעובד ברשת סירקט סיטי (Circuit City Stores) על מנת לזכות בהנחת העובד של אותה חברה.
וורלד פיס הושעה ל-3 משחקים בשנת 2003, עקב הריסת מצלמת טלוויזיה במדיסון סקוור גארדן, ול-4 משחקים נוספים לאחר שהתעמת עם מאמן מיאמי היט פט ריילי. כמו כן, הוא הושעה מספר פעמים עקב עבירות בלתי ספורטיביות.
באחד מאימוני אינדיאנה פייסרס, וורלד פיס הגיע לבוש בחלוק רחצה. הוא הושעה ל-2 משחקים בתחילת עונת 2004/05 על ידי המאמן ריק קרלייל לאחר שביקש שחרור מהקבוצה למשך חודש על מנת שיוכל לעבוד על אלבום הראפ שלו.
במשחק בין אינדיאנה פייסרס לבוסטון סלטיקס שמר וורלד פיס על פול פירס וכדי למנוע מהכדור להגיע לפירס וורלד פיס ניסה להוריד את מכנסיו של יריבו על ידי משיכתם. וורלד פיס התנצל אחר כך בפני פירס על מעשהו בטלוויזיה.
ב-5 במרץ 2007 נעצר וורלד פיס על ידי המשטרה לאחר שתקף אישה בביתו ופצע אותה. הוא הושעה מיידית מסגל סקרמנטו קינגס. ב-10 במרץ הודיעו הקינגס על חזרתו של וורלד פיס לקבוצה, במקביל להמשך החקירה. ב-3 במאי נשפט וורלד פיס ל-20 יום בכלא ולעבודות שירות. וורלד פיס ישב עשרה ימים בכלא ועבד עשרה ימים נוספים בעבודות שירות.
ב-14 ביולי 2007 הודיעה הנהלת ה-NBA על השעיית וורלד פיס משבעה משחקים, עקב בעיותיו עם החוק.
בעונת 2011/2012 וורלד פיס הושעה ל-7 משחקים ימים ספורים לפני הפלייאוף בגלל שנתן מרפק לראשו של ג'יימס הארדן.